Diari Oficial de la Generalitat Valenciana


Sumari del DOGV 8970, del 07-12-2020 (2020/10415)

Informació pública de l'acord d'exclusió de l'aplicació de les previsions contingudes en el Decret 62/2020, de 15 de maig, del Consell, de regulació de les entitats col·laboradores de l'Administració municipal en la verificació de les actuacions urbanístiques i de creació del seu registre.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8970

Data del DOGV
:   07-12-2020

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2020/10094


Data del document
:   19-11-2020

Organisme emissor
:   Ajuntament de Benicàssim

Tipus de document
:   Anunci

Descriptors 

:   * Benicàssim
    * pla d'urbanisme
    * administració local

Informació pública de l'acord d'exclusió de l'aplicació de les previsions contingudes en el Decret 62/2020, de 15 de maig, del Consell, de regulació de les entitats col·laboradores de l'Administració municipal en la verificació de les actuacions urbanístiques i de creació del seu registre. [2020/10586]  
L'Alcaldia de l'Ajuntament de Benicàssim ha dictat el Decret següent:  
  
«Decret d'alcaldia núm. 3898 € data: 18.11.2020  
Vist que la Llei 1/2019, de 5 de febrer, de modificació de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana introdueix en la disposició addicional novena, «Entitats col·laboradores de l'administració», el següent:  
  
«1. Els ajuntaments poden exercir les funcions en matèria urbanística a què es refereix aquest precepte a través d'entitats col·laboradores de l'administració, o dels distints col·legis professionals amb relació a les competències específiques que els seus col·legiats ostenten, d'acord amb la Llei 38/1999, d'ordenació de l'edificació.  
2. Les entitats col·laboradores de l'Administració o els col·legis professionals corresponents poden exercir les funcions següents:  
a) Verificar els requisits d'integritat documental, suficiència i idoneïtat dels projectes i la documentació corresponents a la llicència o declaració responsable, exigits per la normativa aplicable.  
b) Acreditar que els projectes i la documentació tècnica compleixen les previsions i la normativa aplicable.  
c) Emetre informes sobre l'adequació de les obres a la llicència atorgada durant el procés d'execució d'aquestes.  
d) Emetre l'informe tècnic de conformitat de les obres executades a l'efecte de la declaració responsable llicència o de primera ocupació.  
3. La regulació del sistema d'habilitació, funcionament i registre d'aquestes entitats s'ha de fer mitjançant un decret del Consell a proposta de la conselleria competent en matèria d'urbanisme»;  
Vist que mitjançant Decret 62/2020, de 15 de maig, del Consell, de regulació de les entitats col·laboradores de l'Administració municipal en la verificació de les actuacions urbanístiques i de creació del seu registre, es va complir el que disposa l'apartat tercer anterior;  
  
Vist que en l'article 4.2 del citat Decret 62/2020, després d'haver-se analitzat les distintes funcions d'aquestes entitats i la seua culminació amb l'emissió d'un certificat de conformitat o disconformitat amb la proposta urbanística de l'interessat, s'estableix que:  
«El contingut dels certificats de les entitats col·laboradores no té caràcter vinculant per als serveis tècnics municipals, ni per als òrgans municipals amb competència en la matèria, de manera que aquest certificat no limita ni exclou les actuacions municipals de verificació, comprovació o inspecció, ni respecte a les declaracions responsables ni respecte als procediments de llicència»;  
Vist, d'altra banda, que l'article 7.1 de l'anterior text legal, en tractar de la «Inspecció i vigilància» determina el següent:  
«Les funcions de les ECUV no substituiran les potestats de comprovació i inspecció pròpies de l'Administració. En aquest sentit, tant l'Administració local com l'autonòmica poden, en qualsevol moment, verificar les funcions i actuacions desenvolupades per aquelles»;  
Vist que la disposició addicional quarta de l'anterior Decret disposa que:  
«1. L'ajuntament podrà acordar l'exclusió de l'aplicació de les previsions contingudes en aquest decret en el seu terme municipal.  
2. L'ajuntament, mitjançant ordenança municipal, podrà regular l'aplicació d'aquest decret en el seu terme municipal»;  
Considerant que l'articulat del decret del Consell palesa l'àmplia potestat i facultat municipal de mantindre, en tot moment, les competències de comprovació i inspecció en aquesta matèria, que s'arreplega expressament en el preàmbul en establir que «la facultat municipal de regular mitjançant ordenança municipal l'aplicació d'aquest decret en el seu terme municipal o fins i tot, en virtut del principi d'autonomia local, d'acordar la seua no aplicació o excepcions»;  
Considerant el que disposa l'article 21.1.s de la Llei 7/1985, de 2 d'abril, reguladora de les bases del règim local pel qual es preveu la competència residual de l'Alcaldia per al coneixement d'aquells assumptes que s'assignen al municipi i no s'atribuïsquen a altres òrgans municipals;  
Per tot això, i vist l'informe favorable del cap de la Secció de Planejament i Obres, de data 17 de novembre de 2020, resolc:  
  
  
Primer  
Acordar, en virtut del principi d'autonomia local, l'exclusió de l'aplicació de les previsions contingudes en el Decret 62/2020, de 15 de maig, del Consell, de regulació de les entitats col·laboradores de l'Administració municipal en la verificació de les actuacions urbanístiques i de creació del seu registre, de manera cautelar i amb caràcter suspensiu, fins a l'estudi i redacció d'una ordenança municipal reguladora de l'aplicació de l'esmentat decret en el terme municipal, si així estimara oportú l'autoritat municipal.  
  
Segon  
Publicar aquest acord en el BOP, el DOGV, el tauler d'edictes i la pàgina web municipal, i notificar-lo als col·legis professionals amb atribucions en matèria urbanística.  
  
  
Tercer  
Notificar-ho al Registre d'Entitats Col·laboradores de Verificació i Control d'Actuacions Urbanístiques (RECUV), adscrit a la direcció general competent en urbanisme.  
  
Quart  
Contra aquesta resolució, que posa fi a la via administrativa, es pot interposar:  
a) Recurs de reposició amb caràcter potestatiu. Termini: un mes a comptar des de l'endemà del dia en què reba aquesta notificació. Si en el mes de venciment no hi ha dia equivalent, s'entendrà que el termini expira l'últim dia del mes. Òrgan davant el qual s'interposa: el mateix que ha dictat l'acte administratiu.  
b) Recurs contenciós administratiu directament. Termini: dos mesos comptats des de l'endemà de la recepció d'aquesta notificació. Òrgan: davant del qual s'interposa: Jutjat Contenciós Administratiu de Castelló de la Plana, excepte el que disposa l'article 14.1 de la Llei 29/1998, de 13 de juliol, de la jurisdicció contenciosa administrativa.  
Tanmateix, es pot interposar qualsevol altre recurs que es considere oportú.»  
  
Cosa que es fa pública per a general coneixement.  
  
Benicàssim, 19 de novembre de 2020.- El regidor delegat d'Urbanisme (p. d. 2020/2117): Carlos Luis Díaz Miró.